Diari Oficial de la Generalitat Valenciana


Sumari del DOGV 3410, del 12-01-1999 (1998/11265)

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Educació i Cultura i la Generalitat Valenciana per a la realització del Catàleg Col·lectiu del Patrimoni Bibliogràfic.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3410

Data del DOGV
:   12-01-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/11881


Data del document
:   16-12-1998

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Educació i Cultura i la Generalitat Valenciana per a la realització del Catàleg Col·lectiu del Patrimoni Bibliogràfic. [1998/S11396]
  
Subscrit, després de la tramitació prèvia reglamentària, entre el Ministeri d'Educació i Cultura i la Generalitat Valenciana, el dia 22 de setembre de 1997, un Conveni de col·laboració per a la realització del Catàleg Col·lectiu del Patrimoni Bibliogràfic, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1214/1998, i que figura com a annex d'aquesta resolució.
  
València, 16 de desembre de 1998.- La subsecretària del Secretariat del Govern i Relacions amb les Corts:Catalina Escuin Palop.
  
Conveni de col·laboració entre el Ministeri d'Educació i Cultura i la Generalitat Valenciana per a la realització del Catàleg Col·lectiu del Patrimoni Bibliogràfic
  
Reunits
  
D'una part, l'Excel·lentíssima Senyora Esperanza Aguirre Gil de Biedma, ministra d'Educació i Cultura, que actua per delegació del Govern de la Nació en virtut de l'Acord del Consell de Ministres del dia 21 de juliol de 1995 (BOE 4 d'agost)
  
De l'altra, l'Honorable Conseller de Cultura, Educació i Ciència de la Generalitat Valenciana, senyor Francisco Camps Ortiz, en virtut de l'Acord adoptat pel Consell de la Generalitat Valenciana del dia 10 de juliol de 1997,
  
Manifesten
  
Que ambdues parts estan obligades per la Llei 16/1985, de 25 de juny, de Patrimoni Històric Espanyol, en l'article 51, a realitzar el Catàleg Col·lectiu dels béns integrants del Patrimoni Bibliogràfic.
  
Que el Reial Decret 111/1986, de 10 de gener, de desenvolupament parcial de la Llei 16/1985 (modificat pel Reial Decret 64/1994, de 21 de gener), en els articles 35 al 39, assenyala, entre altres, que aquest catàleg està adscrit a la Direcció General del Llibre, Arxius i Biblioteques, i que el Ministeri d'Educació i Cultura, per a facilitar-ne l'elaboració, podrà establir convenis de col·laboració amb les Comunitats Autònomes.
  
Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 6, faculta el Govern de la Nació i els Òrgans de Govern de les Comunitats Autònomes per a la celebració de convenis de col·laboració entre si, en l'àmbit de les competències respectives, i assenyala, així mateix, el contingut mínim d'aquests.
  
En virtut d'açò,
  
Acorden
  
1. És objecte del present conveni continuar la col·laboració iniciada el 1989 i dur a terme el projecte desenvolupat conjuntament per la Direcció General del Llibre, Arxius i Biblioteques del Ministeri d'Educació i Cultura i la Conselleria de Cultura, Educació i Ciència de la Generalitat Valenciana, per a elaborar el Catàleg Col·lectiu del Patrimoni Bibliogràfic de la Comunitat Valenciana, d'acord amb les següents aportacions:
  
- La Conselleria de Cultura, Educació i Ciència aportarà el 60% del total de la quantitat que s'invertisca en la confecció del Catàleg, que correspondrà al pagament del personal catalogador.
  
- El Ministeri d'Educació i Cultura aportarà el percentatge restant de l'esmentada quantitat, que correspondrà igualment al pagament del personal catalogador.
  
- La quantitat a aportar es fixarà anualment, tenint en compte les disponibilitats pressupostàries. Per a la fixació de la seua aportació anual, el Ministeri d'Educació i Cultura tindrà en compte la quantitat i la qualitat dels registres proporcionats per la Comunitat Autònoma l'any anterior.
  
- Per a 1997, la quantitat es fixa en un total de 79.337.185 pessetes (tretze milions set-centes cinquanta mil pessetes), de les quals 8.250.000 pessetes (vuit milions dues-centes cinquanta mil pessetes) les aporta la Generalitat Valenciana, és a dir, el 60%, i 5.500.000 pessetes (cinc milions cinc-centes mil pessetes) el Ministeri d'Educació i Cultura, és a dir, el 40%.
  
- L'aportació de la Generalitat Valenciana es farà a càrrec de l'aplicació pressupostària 82.72.539.82.335.50 línia 405/1997, Ajudes formació en arxius i biblioteques i catàleg col·lectiu del patrimoni bibliogràfic, per import de 4.500.000 pessetes (quatre milions cinc-centes mil pessetes) i la resta a càrrec de l'aplicació pressupostària 42.37.537.07.153.70. L'aportació del Ministeri d'Educació i Cultura es farà a càrrec del 33.07.287-Z.441 del vigent Pressupost de Despeses.
  
En els següents exercicis econòmics l'import es fixarà en funció de les disponibilitats pressupostàries de les parts mitjançant la firma d'un Annex al present Conveni, i es respectaran en tot cas els percentatges fixats en els paràgrafs anteriors.
  
La quantitat aportada pel Ministeri d'Educació i Cultura serà lliurada a la Conselleria de Cultura, Educació i Ciència de la Generalitat Valenciana una vegada signat el present conveni, amb la finalitat que siga invertida en el pagament del personal catalogador.
  
2. La Conselleria de Cultura, Educació i Ciència nomenarà un responsable que prepararà un programa de treball ajustat al projecte conjunt de la Direcció General del Llibre, Arxius i Biblioteques i de la Conselleria de Cultura, Educació i Ciència i dirigirà la seua execució en la Comunitat Valenciana. També es nomenarà una Comissió de Seguiment de quatre persones, de les quals una serà representant del delegat del govern en la Comunitat Valenciana i una altra la responsable del Catàleg Col·lectiu en l'esmentada Comunitat, i es designaran, de comú acord, els altres dos membres. Aquesta comissió elaborarà les fases del programa a realitzar conjuntament i resoldrà les incidències que es presenten en el desenvolupament del projecte. En aquest programa s'especificarà l'aplicació de les aportacions econòmiques de cada part.
  
3. La Conselleria de Cultura, Educació i Ciència remetrà a la Direcció General del Llibre, Arxius i Biblioteques una còpia dels registres recopilats, per a la incorporació en la base de dades del Catàleg Col·lectiu del Patrimoni Bibliogràfic. Aquests registres s'enviaran redactats segons les directrius tècniques i en la llengua comuna d'intercanvi de les dades del projecte, és a dir, catalogats segons les ISBD, utilitzant el castellà com a llengua de catalogació i codificats en format IBERMARC.
  
4. La Direcció General del Llibre, Arxius i Biblioteques remetrà una còpia de les dades recopilades i ja processades pel Catàleg Col·lectiu del Patrimoni Bibliogràfic Espanyol per a la incorporació a la base de dades del Catàleg Col·lectiu de Patrimoni Bibliogràfic de la Comunitat Valenciana.
  
5. La Generalitat Valenciana podrà difondre en la forma que desitge el Catàleg Col·lectiu del seu Patrimoni Bibliogràfic, i s'atendrà al que s'estableix en l'article 39 del Reial Decret 111/1986.
  
6. La Direcció General del Llibre, Arxius i Biblioteques del Ministeri d'Educació i Cultura podrà difondre en la forma que desitge la Base de Dades del Catàleg Col·lectiu del Patrimoni Bibliogràfic Espanyol, i s'atendrà al que s'estableix en l'article 39 del Reial Decret 111/1986.
  
7. La firma d'aquest conveni no exclou la col·laboració en altres projectes catalogràfics amb altres institucions públiques o privades, tant espanyoles com estrangeres.
  
8. El present Conveni estarà vigent des de la data de la firma fins al 31 de desembre de l'any 1999, i es podrà prorrogar en els termes previstos en l'article 6.2.f de la Llei 30/1992, del Règim Jurídic de les Administracions Públiques i del Procediment Administratiu Comú.
  
Es fa constar que aquest conveni no té caràcter plurianual a efectes econòmics.
  
9. La Conselleria de Cultura, Educació i Ciència certificarà tant l'execució material de l'objecte del conveni com que les quantitats aportades pel Ministeri d'Educació i Cultura i per la Conselleria de Cultura, Educació i Ciència han estat invertides en el pagament de personal catalogador, segons el que especifica l'acord 1 del present Conveni. Aquesta certificació es realitzarà, per a cada any de vigència del Conveni, en els tres primers mesos de l'any següent.
  
10. Per a una millor realització de l'objecte del present Conveni, les parts podran modificar-lo per mutu acord, després del compliment dels tràmits establerts en la normativa vigent.
  
11. La Generalitat Valenciana podrà rescindir el conveni en aquells casos en què, durant el primer any de vigència del conveni, amb independència de la seua duració total, no s'execute la prestació corresponent a l'exercici.
  
12. Per a la resolució d'aquest conveni, la part que desitge denunciar-lo ho haurà de fer dins del primer semestre de l'any. En qualsevol cas la resolució del conveni no podrà ser efectiva fins a la finalització de l'any.
  
Així mateix el conveni podrà extingir-se per la completa realització de l'objecte, abans de l'acabament del termini de vigència, per mutu acord, per impossibilitat sobrevinguda d'acomplir la finalitat per a la qual va ser subscrit i per incompliment de les parts.
  
13. Segons el que disposa l'article 6.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les qüestions que se susciten pel que fa a la interpretació d'aquest conveni, així com la interpretació o controvèrsies que puguen suscitar-se amb motiu de la seua aplicació, es resoldran per la Comissió de Seguiment de la qual es fa menció en l'acord 2 del present conveni.
  
Ambdues parts, de conformitat amb el contingut d'aquest document, i perquè conste, el signen en quatre exemplars en el lloc i la data de l'encapçalament.
  
Madrid, 22 de setembre de 1997
  
La ministra d'Educació i cultura
  
Esperanza Aguirre Gil de Biedma
  
El conseller de Cultura, Educació i Ciència